<document celex="IP-05-776" lang="fi">
    <p align="right">
      Brysselissä 22. kesäkuuta 2005
    </p>
    <h1>
      <a name="Heading4" id="Heading4"></a><b>Sokerialan uudistuksen ansiosta EU:n tuottajien pitkän aikavälin kilpailukyky paranee</b>
    </h1>
    <p>
      <b><i>Euroopan komissio teki tänään kauaskantoisen ehdotuksen sokerialan yhteisen markkinajärjestelyn uudistamiseksi. Muutokset parantavat EU:n sokerialan kilpailukykyä ja
      markkinasuuntautuneisuutta sekä varmistavat, että sokeriala on elinkelpoinen pitkällä aikavälillä. Myös EU:n neuvotteluasema meneillään olevissa maailmankauppaneuvotteluissa vahvistuu. Nykyistä
      järjestelmää ei ole juurikaan muutettu noin 40 vuoteen, mutta nyt siitä tulee uudenaikainen. Uudessa järjestelmässä kehitysmailla säilyy etuuskohteluun perustuva pääsy yhteisön markkinoille
      houkuttelevin hinnoin, jotka ovat maailmanmarkkinatasoa korkeammat. Komissio hyväksyi tänään myös tukiohjelman, joka hyödyttää sokeria perinteisesti EU:hun vieviä Afrikan, Karibian ja
      Tyynenmeren maita (AKT-maat). Komission uudistusehdotus pitää sisällään seuraavaa: Valkoisen sokerin hintaa alennetaan kahdessa vaiheessa yhteensä 39 prosenttia. Viljelijöille korvataan
      tilatukijärjestelmässä 60 prosenttia hinnanalennuksesta tuotannosta irrotettuna tukena, jonka saamisen edellytyksenä on ympäristöön ja maanhoitoon liittyvien vaatimusten noudattaminen. Käyttöön
      otetaan nelivuotinen vapaaehtoinen rakenneuudistusjärjestelmä, jolla pyritään saamaan alalta pois vähemmän kilpailukykyiset tuottajat. Interventiojärjestelmä poistetaan. AKT-maiden
      tukisuunnitelman määrärahat vuonna 2006 ovat 40 miljoonaa euroa, ja se toimii suunnannäyttäjänä myöhempinä vuosina maksettaville tuille. Komissio toivoo, että ehdotuksista päästään poliittiseen
      sopimukseen marraskuussa pidettävässä maatalousneuvostossa.</i></b>
    </p>
    <p>
      ”Perusteelliselle uudistukselle ei ole vaihtoehtoa”, totesi maataloudesta ja maaseudun kehittämisestä vastaava komissaari Mariann Fischer Boel. ”Helpoin ratkaisu olisi olla tekemättä mitään,
      mutta silloin Euroopan sokeriteollisuus kokisi pitkän ja kivuliaan kuoleman. Olen vakuuttunut siitä, että EU:n sokerintuottajat ovat tulevaisuudessa kilpailukykyisiä, mutta vain jos toimimme
      nyt päättäväisesti ja annamme heille mahdollisuudet valmistautua tuleviin haasteisiin. Tarjoamme heille vakaan pohjan suunnitella toimintaansa pitkällä aikavälillä, sillä uudesta
      rakenneuudistusrahastosta myönnetään runsasta tukea. Pyrkimyksenä on saada vähemmän kilpailukykyiset tuottajat lähtemään alalta ja kompensoida rakenneuudistusprosessin sosiaalisia ja
      ympäristövaikutuksia. Kehitysmaiden perinteisten toimittajien etuuskohtelu säilyy. EU:n markkinat ovat eräille heistä edelleen houkutteleva sokerin myyntipaikka.”
    </p>
    <p>
      Kehitysyhteistyöstä ja humanitaarisesta avusta vastaava komissaari Louis Michel painotti seuraavaa: ”Olemme täysin tietoisia siitä, että EU:n sokerialan uudistus on vakava haaste monille
      AKT-maille. Ehdotettu tukijärjestelmä auttaa niitä siirtymään uudistettuun järjestelmään jouhevasti kestävän kehityksen paikallisstrategian puitteissa.”
    </p>
    <p>
      <b>Uudistuksen syyt</b>
    </p>
    <p>
      Yhteisessä maatalouspolitiikassa on toteutettu uudistuksia vuosina 2003 ja 2004, ja nyt on tullut aika ryhtyä soveltamaan sokerialalla samaa lähestymistapaa kuin muillakin aloilla. Sokerialan
      uudistuksessa on otettava asianmukaisesti huomioon viljelijöiden tulot, kuluttajien intressit ja jalostusteollisuuden tilanne. Uudistuksen on edistettävä EU:n sokerialan kilpailukykyä,
      lisättävä sen markkinasuuntautuneisuutta ja saatava aikaan kestävä markkinatasapaino, joka on EU:n kansainvälisten sitoumusten mukainen. Komissio on tutkinut sokerialan markkinoita
      perusteellisesti ja kuullut sidosryhmiä mahdollisimman laajasti. Tehdyt vaikutusten arvioinnit ovat selvästi osoittaneet, että entisen mallin jatkaminen olisi kestämätöntä. Ilman uudistusta
      kiintiöitä olisi jouduttu leikkaamaan juustohöylä-periaatteella, jolloin eniten olisivat kärsineet kilpailukykyisimmät tuottajat.
    </p>
    <p>
      Eurooppalaisille tuottajille on annettava takeet siitä, että sääntöjä, joita tuottajien on noudatettava, sovelletaan pitkään. Sen vuoksi uudistusehdotuksessa vahvistetaan Euroopan sokerialalle
      taloudellinen ja oikeudellinen kehys, jota sovelletaan vuoteen 2014/2015 ilman, että uudistusta tarkasteltaisiin välillä uudelleen. Komissio ehdottaa, että hintoja alennetaan merkittävästi
      kahdessa vaiheessa. Vastapainona otetaan käyttöön nelivuotinen rakenneuudistusrahasto, jonka määrärahat ovat merkittävät. Rakenneuudistusrahastolla on kolme päätavoitetta: kannustaa vähemmän
      kilpailukykyisiä tuottajia poistumaan alalta, myöntää määrärahoja tehtaiden sulkemisesta aiheutuvien sosiaalisten ja ympäristövaikutusten kompensoimiseksi (rahoitetaan henkilöstösuunnitelmia
      tai henkilöstön uudelleenjärjestelyohjelmia sekä toimia hyvien ympäristöolojen palauttamiseksi tehdasalueelle), sekä myöntää tukea uudistuksesta eniten kärsiville alueille, jotta ne
      kehittäisivät uutta liiketoimintaa tavalla, joka on johdonmukainen EU:n rakennerahaston ja maaseudun kehittämisrahaston kanssa.
    </p>
    <p>
      <b>Tukiohjelma AKT-maita varten</b>
    </p>
    <p>
      Huomioon on otettava myös Afrikan, Karibian ja Tyynenmeren maat (AKT-maat), joille Eurooppa on perinteisesti olennaisen tärkeä markkina-alue. Uudistuksen jälkeenkin Eurooppa on houkutteleva
      markkina-alue eräille niistä maista, joilla on sokeripöytäkirjan nojalla taattu pääsy EU:n markkinoille.
    </p>
    <p>
      Komissio ehdottaa kuitenkin myös tukiohjelmaa niille AKT-maille, jotka vievät perinteisesti sokeria EU:hun. Uudistus ei ole suuri haaste ainoastaan EU:n sokerijuurikkaan viljelijöille ja
      sokerintuottajille, vaan myös monille AKT-maiden toimittajille. Koska eri maiden tilanteet ovat erilaiset, komission tukiohjelmasta voidaan kattaa laaja joukko sosiaalisia, taloudellisia ja
      ympäristöllisiä toimia.
    </p>
    <p>
      Sokeria vie EU:hun sokeripöytäkirjan nojalla 18 AKT-maata, joihin EU:n markkinoilla tapahtuvat hinnanalennukset saattavat vaikuttaa. Komissio on sitoutunut tukemaan niitä mukautumisprosessin
      aikana. Tämä sitoumus sisällytettiin heinäkuussa 2004 annettuun komission tiedonantoon ja sitä laajennettiin tammikuussa 2005 laaditussa toimintasuunnitelmassa AKT-maiden kanssa käytyjen
      keskustelujen perusteella.
    </p>
    <p>
      Komissio ehdottaa, että tukiohjelmaa ryhdytään panemaan täytäntöön jo vuonna 2006, sillä mitä aikaisemmin näissä maissa tehdään investointeja, sitä helpompi niiden on mukautua muutoksiin.
      Rakenneuudistukseen ja toiminnan monipuolistamiseen tähtäävät prosessit ovat monimutkaiset, minkä vuoksi ne vaativat pitkäjänteistä ponnistelua. Niinpä vuonna 2006 käynnistettävää tukiohjelmaa
      olisi sovellettava kahdeksan vuoden ajan. Vuodelle 2006 on varattu 40 miljoonan euron alustavat määrärahat, ja pitkän aikavälin tuki varmistetaan vuosille 2007–2013.
    </p>
    <p>
      Koska AKT-maiden välillä on eroja, tarjolla on monenlaisia tukivaihtoehtoja, jotka räätälöidään kussakin maassa sidosryhmien määrittelemien tarpeiden mukaan ja joista muodostetaan
      pitkäaikainen, kattava ja kestävä strategia. Tukimuodot on suunniteltu erityisesti täytäntöönpanon tehokkuutta silmällä pitäen.
    </p>
    <p>
      <b>EU:n sokeriuudistus pähkinänkuoressa</b>
    </p>
    <ul>
      <li>Markkinoiden kestävä tasapaino varmistetaan alentamalla hintoja 39 prosenttia kahden vuoden aikana vuodesta 2006/2007 alkaen.
      </li>
      <li>Viljelijöille korvataan 60 prosenttia hinnanalennuksesta. Tämä tuki sisällytetään tilatukijärjestelmään ja sen edellytyksenä on ympäristöön ja maanhoitoon liittyvien vaatimusten
      noudattaminen.
      </li>
      <li>Uusi järjestelmä sokerikiintiöjärjestelmän laajennuksineen on voimassa markkinointivuoteen 2014/2015. Tuona aikana järjestelmää ei tarkastella uudelleen.
      </li>
      <li>A- ja B-kiintiöt yhdistetään yhdeksi tuotantokiintiöksi.
      </li>
      <li>Interventiojärjestelmä lakkautetaan ja interventiohinta korvataan viitehinnalla.
      </li>
      <li>Otetaan käyttöön yksityisen varastoinnin järjestelmä, joka toimii turvaverkkona, jos markkinahinta putoaa viitehinnan alapuolelle.
      </li>
      <li>EU:n sokeritehtaita sekä isoglukoosin ja inuliinisiirapin tuottajia varten otetaan käyttöön vapaaehtoinen nelivuotinen rakenneuudistusjärjestelmä, jossa tuen määrä laskee asteittain
      voimakkaasti. Tarkoituksena on kannustaa tuottajia lakkauttamaan tehtaita ja luopumaan kiintiöistä sekä kompensoida rakenneuudistuksen sosiaalisia ja ympäristövaikutuksia.
      </li>
      <li>Tuen määrä on ensimmäisenä vuonna 730 euroa, toisena vuonna 625 euroa, kolmantena 520 euroa ja viimeisenä vuonna 420 euroa.
      </li>
      <li>Sokerijuurikkaanviljelijöille, joilla on toimitussopimuksia suljettavien tehtaiden kanssa, myönnetään lisätukea.
      </li>
      <li>Molemmat tuet rahoitetaan perimällä kiintiöiden haltijoilta kolmen vuoden ajan asteittain alenevaa maksua.
      </li>
      <li>Sokerijuurikkaan viljelyaloista voidaan maksaa kesannointitukea, jos sitä viljellään muuksi kuin elintarvikkeeksi. Niille voidaan myöntää myös suuruudeltaan 45 euroa hehtaarilta olevaa
      energiakasvitukea.
      </li>
      <li>Jotta tietyn asteinen tuotanto säilyisi C-sokeria tuottavissa maissa, niiden saataville asetetaan yhden miljoonan tonnin lisäkiintiö, josta on maksettava kertamaksu. Kertamaksu on saman
      suuruinen kuin rakenneuudistustuki, joka maksetaan ensimmäisenä vuonna tonnia kohden.
      </li>
      <li>Kemian- ja lääketeollisuuden sekä bioetanolin valmistukseen käytettävää sokeria ei lueta tuotantokiintiöihin.
      </li>
      <li>Isoglukoosia nykyisin tuottavien yritysten isoglukoosikiintiötä korotetaan 300 000 tonnilla kolmen vuoden ajan siten, että vuosittain lisättävä määrä on 100 000 tonnia.
      </li>
    </ul>
    <p>
      <a href="http://europa.eu.int/comm/agriculture/capreform/sugar/index_en.htm">http://europa.eu.int/comm/agriculture/capreform/sugar/index_en.htm</a>
    </p>
    <p>
      <a href="http://europa.eu.int/comm/mediatheque/photo/barroso/index_en.cfm?id=7187">http://europa.eu.int/comm/mediatheque/photo/barroso/index_en.cfm?id=7187</a>
    </p>
  </document>